ДЗЯРЖАЎНАЯ ЎСТАНОВА АДУКАЦЫІ

“НПК ЗАБАЛАЦКІЯ ЯСЛІ-САД-СЯРЭДНЯЯ ШКОЛА”

**Фальклорна-музычная забава**

**“Усе мы з бабуліных,**

**дзядулевых далоняў…”**

Педагогі дашкольнай адукацыі

Глушэнь Людміла Іосіфаўна,

Яшкевіч Гражына Генрыхаўна

2018 г.

*Зала прыгожа прыбрана. Гучыць грамзапіс “Вясельныя песні” (ансамбль народнай музыкі “Свята” ці “Бяседа”)*

**Вядучая.**Усе мы з хаты,

Усе мы з цішыні,

Усе з бабуліных,

дзядулевых далоняў…

Усе мы з хатаў, якія завём агульным домам - Бацькаўшчынай. Наша спадчына – кожная сцяжынка, усё жывое – названа нашымі продкамі самымі пяшчотнымі, дарагімі і роднымі нам беларускімі словамі: сонейка, зямелька, жыццё. Як добра, што сёння сярод нас жывуць і працуюць вельмі адданыя людзі, самыя дарагія і блізкія, якія вучаць адчуваць і любіць родны край. Гэта нашы бабулі, дзядулі, бацькі.

У любімай мове роднай,

наскай,

Ах, якія словы:

“Калі ласка!”

Як звіняць яны сардэчнаю

струною,

Праз усё жыццё ідуць

са мною.

*Гэтымі шчырымі словамі народнага паэта Беларусі Петруся Броўкі пад гукі задушэўнай беларускай мелодыі вядучая і дзеці сустракаюць гасцей і рассаджваюць іх.*

**Карагод “Да насгосці прыйшлі”**

*Дзеці стаяць сярод залы (тварам да гасцей) і спяваюць.*

**Вядучая.** Да нас госці прыйшлі,

Дарагія прыйшлі.

Нездарма кісель варылі,

Пірагі пяклі.

*Становяцца ў круг; ідуць па крузе і спяваюць.*

Зараз разам мы ўсе

Патанцуем для гасцей.

Вы папляскайце ў далоні,

Ды часцей, часцей.

*Дзве дзяўчынкі прыносяь пірагі, становяцца пасярэдзіне круга.*

І з морквай пірог,

І з капустаю пірог,

Ці ж бывае без начынкі

Самы смачны пірог?

*Дзеці становяцца адно насупраць аднаго і выконваюць рухі па тэксце.*

Ты топні нагой

Ды прытопні другой,

Я ваўчком круціцца стану,

А ты так пастой.

*На пройгрыш танцуюць парамі. Вядучая і дзве дзяўчынкі падносяць беларускі каравай і пірагі гасцям, ставяць на падрыхтаваныя сталы.*

**Дзяўчынка.** Мая бабуля не скупая:

Усё, што мае, - аддае.

Так і быць паабяцаю

Сёння слухацца яе.

**Вядучая.** Паглядзім зараз, як вы ўмееце слухацца. Падкажыце гэта ў нашых прыпеўках, якія трэба дарыфмаваць.

*Вядучая спявае, а дзеці ўстаўляюць словы.*

**Дзяўчынка.** Словы цёплыя знайду,

Пра бабулю верш складу:

Мілая, пяшчотная….

(Бабуля мая родная.)

**Усе дзеці.** І нашы бабулі самыя родныя.

**Вядучая.** Запрашаем бабуль пагуляць у фальклорную гульню-танец “Ты, Надзейка, раскажы”.

**Хлопчыкі.** А нашы дзядулі ў войску служылі. І цяпер яны, як тады, маладыя. Мы ў іх вучымся, як салдатамі стаць.

**Песня-танец “Бравыя салдаты”** (сл. і муз. А. Філіпенкі).

**Вядучая.***(звяртаецца да хлопчыкаў).* Каб у арміі служыць, трэба добра ўмець лічыць. А вы навучыліся?

**Загадкі-жарты.**

**Вядучая.** Адказы на іх трэба хутчэй знайсці на стале і падняць таблічку з патрэбнай лічбай.

На палянцы, дзе дубы,

Крот убачыў два грыбы.

А далей, каля асін,

Ён знайшоў яшчэ адзін.

(Колькі крот знайшоў грыбоў?)

У снег упаў Іванка,

А за ім Мар’янка,

А за ёй Кастусь,

А за ім Пятрусь,

Упала і Алеся.

Колькі ўсіх дзяцей на снезе?

У бабулі Дар’і

Унучка Наталля,

Сабачка Дружок

І коцік Пушок.

(Колькі сяброў у бабулі?)

У Алёнкі ў гасцях

Два кураняткі ў лапцях.

Качка ў спаднічцы,

Курка ў завушніцах,

Конік прыляцеў зялёны.

Колькі ўсіх гасцей у Алёны?

*Паглядзім, якім моцныя ды спрытныя нашы дзядулі.*

**Гульня “Перацягні канат”***(спаборнічаюць адначасова дзве каманды).*

**Вядучая.** Нашы дзеці часта ходзяць у госці да бабуль і дзядуляў. Раскажыце, што там бачым цікавае.

*Выходзяць дзеці і спяваюць мелодыю якой-небудзь знаёмай песні.*

**1-е дзіця.** Шпарка па двары хадзіў,

Дзёўбаў зерне кракадзіл.

**2-е дзіця.** Што за дзіва, што за цуд:

У рэчцы плавае вярблюд.

Рыкае ды лае,

Хвосцікам віляе.

**3-е дзіця.** Есць кабыла сала,

А мужык авёс,

Кабыла села ў сані,

А мужык павёз.

**4-е дзіця.** Мышка кошку сустракала,

- З’ем цябе, - яна казала.

Сядзіць кошка ў нары,

Мыш гуляе па двары.

**Вядучая.** Ці так? *(Дзеці адказваюць.)* Гэта – жартоўная песня. А цяпер патанцуем. Дзеці, вашы бабулі і дзядулі ведаюць танцы сваіх бацькоў?

**Госці танцуюць танец “Полька”.**

**Вядучая.**Да бабулі нашай Волі

Часта ўнукі прыязджалі,

Часта ўнукі прыязджалі,

Песні розныя… *(спявалі).*

А Алеська – балаўнік,

Працаваць дужа прывык.

Ён талерачку пабіў,

Бабульцы новыю … *(купіў).*

А Валерушка-краса,

У яе русая каса

Да самага… *(пояса).*

Будзем добра працаваць

І бабульку шанаваць.

Ёсць у бабулькі шмат работы,

Будзем яе … *(рабіць ахвотна).*

**Вядучая.** Нашы бабулі і дзядулі ведаюць добрыя прыпеўкі. Калі ласка, праспявайце для нас.

Выконваецца **“Стукалка”** (беларуская народная песня) з ігрой на дзіцячых музычных інструментах.

1. Сядзіць баба на драбіне,

а над ёй кацяткі.

Зашчыпалі яны бабу за голыя пяткі.

**Прыпеў:**

Стукалка-грукалка,

выбівалка-стукалка.

Сама грае, сама б’е,

сама песеньку пяе.

1. Ой, пінжак, мой пінжак,

парваныя плечы,

Чым такая вечарына,

лепей спаць на печы.

**Прыпеў.**

1. Ой, у лузе пры даліне

пяе песні салавей,

Сёння весела жывецца,

заўтра будзе весялей.

**Прыпеў.**

**Хлопчык.** Паслухаеш мудрасць бабулі ды дзядулі, і сам мудрым станеш.

**Вядучая.** Вось і паслухаем, якія бываюць мудрыя ўнукі.

Інсцэніроўка верша А. Грачанікава “Цікаўны ўнук”.

**Аўтар.** Рана ўнук чамусьці ўстаў

І адразу запытаў:

**Унук.** - Дзед!

З якой такой пары

Я – маленькі, ты – стары?

**Аўтар.** Дзед на ўнука паглядзеў,

Побач з ім на ложак сеў:

**Дзед.** – Справа, мабыць,

Не ў пары,

Наш узрост – жыцця дары.

Мне таму старэнькім быць,

Каб цябе дабру вучыць…

Інсцэніроўка верша В. Маругі “Памочнік”.

**Аўтар.** Петрык бабулі

Пад самы парог

З грушамі кошык

Паднесці памог.

**Бабка.** Дзякуй унучак

За дапамогу.

**Аўтар.** Петрык ёй кажа:

**Петрык.** – Нічога-нічога!

Я ад работы

Даўно не бягу.

Трэба –

І з’есці іх

Дапамагу.

**Песня “Бабчына памочніца”** (верш К. Кірэенкі, музыка В. Сярых)

**Вядучая.** А зараз усім на здзіўленне

Будзем глядзець прадстаўленне!

Але ж, госцейкі, спачатку

Адгадайце вы загадкі.

**Дзеці** *(загадваюць загадкі).*

Лёг вучаты, а ўстаў гарбаты. *(Кот.)*

Лапатамі ходзіць, а трубою п’е. *(Гусак.)*

Ходзіць цар па градзе, носіць блін на барадзе. *(Певень.)*

Хто з барадою родзіцца? *(Казляня.)*

Маленькі шарык пад лаўкай шарыць. *(Мыш.)*

Усіх возіць, а сам пехатою ходзіць. *(Конь.)*

Нос пятачком, хвост кручком, нічога не баліць, а ўсё стогне. *(Парсюк.)*

**Вядучая.** Нашы бабулі і дзядулі таксама ведаюць загадкі. Калі ласка, загадайце, а мы з дзецьмі пастараемся іх адгадаць.

**Загадкі ад дарослых.**

**Вядучая.** А дзе ж нашы музыкі?

*Выходзяць дзеці з дзіцячымі музычнымі інструментамі.*

**Беларускі народны танец “Трасуха”***(ігра на дзіцячых музычных інструментах)*

**Дзяўчынка***(чытае верш А. Бадака “Бабуліны рукі”)*

У бабулі Люды

Рукі –

Проста цуда!

Усё яны ўмеюць,

Усё яны паспеюць:

І кароўку падаіць,

І ў печы прапаліць,

Прапалоць ля хаты градкі,

Даць паесці парасятку.

І падлогу памыць,

І мяне пакарміць –

Сваю ўнучку Машу

Смачнаю кашай!

**Вядучая.***(звяртаецца да гасцей).* Гэта пра вашы ўмелыя рукі, добрыя сэрца, мудрасць і вопыт расказвалі вашы ўнукі.

**Хлопчык.** (*выязджае “коннік”;* паводле верша Н. Галіноўскай “Но, мой конік!”).

Но, мой конік вараны,

Мы паедзем на бліны –

Дранікі бульбяныя,

Бабуляй згатаваныя.

Я бабулі памагаў,

Бульбу з ёю абіраў.

Будуць смачныя бліны.

Но, мой конік вараны!

**Вядучая.** Дарагія нашы госцейкі, запрашаем вас на пірог і гарбату. Зараз конік адвязе ўсіх у суседнюю залу, дзе вас чакае мноства сюрпрызаў.

Мы дзякуем вам за сустрэчу і жадаем моцнага здароўя і доўгіх гадоў жыцця! А вы, дзеці, любіце, шануйце, беражыце сваіх бабуль і дзядулеў.

*Дзеці дораць сувеніры, зробленыя імі самімі.*